SKLEP št. 2/2021 PARTNERSKEGA SVETA, USTANOVLJENEGA S SPORAZUMOM O TRGOVINI IN SODELOVANJU MED EVROPSKO UNIJO IN EVROPSKO SKUPNOSTJO ZA ATOMSKO ENERGIJO NA ENI STRANI TER ZDRUŽENIM KRALJESTVOM VELIKA BRITANIJA IN SEVERNA IRSKA NA DRUGI STRANI,

z dne 21. decembra 2021

glede podaljšanja vmesnega obdobja, v katerem lahko Združeno kraljestvo odstopa od obveznosti izbrisa podatkov o potnikih iz evidence podatkov o potnikih po njihovem odhodu iz Združenega kraljestva [2021/2323]

PARTNERSKI SVET JE –

ob upoštevanju Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (v nadaljnjem besedilu: Sporazum o trgovini in sodelovanju) in zlasti člena 552 Sporazuma,

ob upoštevanju naslednjega:

(1) Člen 552(4) določa, da Združeno kraljestvo izbriše podatke o potnikih iz evidence podatkov o potnikih (v nadaljnjem besedilu: PNR) po njihovem odhodu iz Združenega kraljestva, razen če ocena tveganja pokaže potrebo po tem, da se še naprej hranijo.

(2) Člen 552(11) določa, da lahko Združeno kraljestvo začasno odstopa od odstavka 4 v vmesnem obdobju, dokler ne izvede tehničnih prilagoditev, kar mora storiti takoj, ko je mogoče (v nadaljnjem besedilu: začasno obdobje). Pristojni organ Združenega kraljestva v vmesnem obdobju prepreči uporabo podatkov iz PNR, ki jih je treba izbrisati, tako, da za te podatke iz PNR uporabi dodatne zaščitne ukrepe, navedene v členu 552(11), točke (a) do (d).

(3) V skladu s členom 552(10) se to odstopanje uporablja zaradi posebnih okoliščin, ki Združenemu kraljestvu preprečujejo tehnične prilagoditve, potrebne za preoblikovanje sistemov za obdelavo podatkov iz PNR, ki jih je Združeno kraljestvo uporabljalo, ko se je zanj uporabljalo pravo Unije, v sisteme, ki bi omogočili izbris podatkov iz PNR v skladu s členom 552(4) (v nadaljnjem besedilu: posebne okoliščine).

(4) Člen 552(13) določa, da če posebne okoliščine še naprej obstajajo, Partnerski svet podaljša vmesno obdobje za eno leto.

(5) Združeno kraljestvo je Specializiranemu odboru za sodelovanje na področju kazenskega pregona in pravosodno sodelovanje v skladu s členom 552(12)(b) predložilo oceno, ali še naprej obstajajo posebne okoliščine, skupaj z opisom prizadevanj za preoblikovanje sistemov Združenega kraljestva za obdelavo podatkov iz PNR v sisteme, ki bi omogočali izbris podatkov iz PNR v skladu s členom 552(4), v skladu s členom 552(12)(a) pa je predložilo poročilo neodvisnega upravnega organa iz člena 552(7) in mnenje nadzornega organa Združenega kraljestva iz člena 525(3) o tem, ali so bili zaščitni ukrepi iz člena 552(11) učinkovito uporabljeni, dopolnjeno s poročilom nadzornega organa Združenega kraljestva, prejetim 30. novembra 2021.

(6) Specializirani odbor za sodelovanje na področju kazenskega pregona in pravosodno sodelovanje je 19. oktobra 2021 v skladu s členom 552(13) preučil oceno in poročilo.

(7) Pogodbenici ugotavljata, da posebne okoliščine še vedno obstajajo –

SPREJEL NASLEDNJI SKLEP:

Člen 1 Vmesno obdobje, v katerem lahko Združeno kraljestvo odstopa od obveznosti iz člena 552(4) Sporazuma o trgovini in sodelovanju, se podaljša do 31. decembra 2022.

Člen 2 Ta sklep začne veljati na dan sprejetja.